**Среща по Образователната програма на Висшия съдебен съвет в Районен съд-Кула**

На 28 май 2025 г. председателят на Районен съд-Кула – съдия Дияна Дамянова-Цанкова, проведе среща с ученици от VIII и X клас на Средно училище „Васил Левски“, гр. Кула, в рамките на Образователната програма на Висшия съдебен съвет „Съдебна власт – информиран избор и гражданско доверие. Отворени съдилища и прокуратури“. Тематичният фокус на инициативата бе насочен към представяне на структурата и функциите на съдебната система в Република България.

Магистратът представи по достъпен и съобразен с възрастовата група на учениците начин основните понятия, свързани с конституционното устройство на държавата. Съдия Дамянова-Цанкова разясни принципа на разделение на властите, залегнал в Конституцията на Република България.

Участниците в срещата бяха запознати с правомощията и ролята на органите на съдебната власт – съдилищата, прокуратурата и следствието, както и със статута на магистратите, упражняващи функциите на съдии, прокурори и следователи. Съдията представи основните етапи и участници в съдебния процес, включително пространственото разположение на страните в съдебната зала и функциите, които те изпълняват. Разяснени бяха и видовете дела, които се разглеждат от районните съдилища.

Специално внимание бе отделено на темата за вредата от употребата на наркотични вещества. Съдия Дамянова-Цанкова акцентира върху различните измерения на този въпрос, като обясни не само вредите върху физическото и психическото здраве на младите хора, но и сериозните правни последици, които могат да настъпят дори при притежание на минимално количество наркотично вещество. Бяха разгледани конкретни хипотези от Наказателния кодекс, свързани с притежание, употреба и разпространение на наркотични вещества, включително санкциите, които законът предвижда за малолетни и непълнолетни лица.

Учениците демонстрираха активен интерес към разглежданата правна материя и задаваха множество въпроси, свързани с функционирането на съдебната система и отговорността на различните участници в нея.

„Връзки с обществеността“